送范吏部知崇慶分韻得兮字
作者：魏了翁
朝代：宋

paragraphs: 陽明迪性分，陰濁生塵泥。
蛟龍薄九空，高逝縹縹兮。
使可縶而豢，何異犬與雞。
長安有狹邪，曲曲復低低。
主人笑延客，雲棧登作梯。
客辭以未能，所憂困多蹊。
乞麾下霄漢，萬里騎青霓。
去留本常事，渠不喪所齎。
秋風鏘珮環，家在天之西。
歸來拜三祖，歸路幸不迷。